google/wiki40b huggingface dataset:
Kinkanas

Augalų morfologija

Kinkanai – krūmai bei nedideli iki 2,5-4,5 m aukščio lėtai augantys medžiai su pavieniais spygliais ar be jų.
Mezginės 3-7 skyrių, su dviem sėklapradžiais kiekviename skyriuje. Lapai tamsiai žali, blizgantys. Žiedai skaisčiai balti, panašūs į citrinmedžių, auga po vieną ar grupėmis lapų pažastyse. Vaisiai irgi vadinami kinkanais.

Kilmė

Kinkanai kilo Kinijoje. Nuo seno auginami ir Japonijoje. Į Europą juos atvežė 1846 m. Robertas Fortunas (Robert Fortune), netrukus jie buvo užvežti ir į Šiaurės Ameriką. Dabar juos augina Kinijoje, Izraelyje, Taivane, Japonijoje, Graikijoje ir Floridoje (JAV).
Kinkanai pradžioje buvo laikomi citrinmedžių (Citrus) genties rūšimis, o 1915 m. išskirti į atskirą gentį, kuri Fortuno garbei buvo pavadinta Fortunella. Iki šiol visų citrusinių (tiek Citrus, tiek Fortunella) sisteminė padėtis nėra aiški, dalis botanikų mano, kad visi šie augalai yra vienos genties atstovai.
Kinkanai lengvai kryžminasi su citrinmedžiais (Citrus) ir poncirais (Poncirus). Hibridai su citrinmedžiais vadinami Citrofortunella.
Kastropas-Raukselis

Istorija

Kastropas rašytiniuose šaltiniuose minimas nuo 834 m., o Raukselis – nuo 1266 m. Miesto teisės Kastropui suteiktos 1484 m. Miestas 1236–1609 m. priklausė Klevės grafystei. 1926 m. Kastropas ir Raukselis sujungti į vieną miestą. Iki 1984 m. buvo akmens anglių kasybos centras.
Andrius Žebrauskas

Andrius Žebrauskas (g. 1959 m. vasario 27 d. Sverdlovske, Rusija) – Lietuvos kino, teatro ir televizijos aktorius, lektorius.

Biografija

1978–1982 m. mokėsi Lietuvos SSR valstybinėje konservatorijoje – aktoriaus specialybė (kurso vadovai Henrikas Vancevičius, Rimas Tuminas, Irena Bučienė ir Vytautas Čibiras).
1993 m. – Jacques Lecoq École International de Théâtre, Paris.
2001 m. – The Loose Moose Theater Company 13th International improvisation School, Calgary.
2004 m. – Lietuvos Valstybinė muzikos Akademija, teatro magistro laipsnis.
2009 m. – International Academy for Transformational Coaching and Leadership. Maskva.
2009 m. – Įkutra Andriaus Žebrausko improvizacijos mokykla ir teatras „Kitas kampas“.
2015 m. – Sukurtas „GODOPOCO“ prekės ženklas: komunikacijos ir improvizacijos praktiniai mokymai pagal Andriaus Žebrausko autorinį žaidimą.
Sukūrė vaidmenis teatre, kine, televizijoje. Vaidino „Dviračio žiniose“.
Jurovlanai

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų tauta – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Kaimas įkurtas XVI a. 1975-1998 m. priklausė Balstogės vaivadijai.
Gintaras Gružauskas

Biografija

1991 m. baigė Lietuvos veterinarijos akademiją, veterinarijos gydytojas. 2001 m. baigė Lietuvos žemės ūkio universitetą, miškininkystės bakalauras.
Kaišiadorių rajono savivaldybės administracijos Kruonio seniūnijos seniūnas.
2000 m. Naujosios sąjungos (socialliberalų), nuo 2010 m. Lietuvos Respublikos liberalų sąjūdžio narys. 2011 m. Kaišiadorių rajono savivaldybės tarybos narys, dėl užimamų pareigų atsisakė mandato. 
Kalvių bendruomenės narys. Medžiotojų klubo „Kruonis“ narys. Žmona Raimonda, vaikai Domas, Gita
Pryšmančių pagrindinė mokykla

Istorija

1932 m. dvarininkas Bagdonas skyrė 2,3 ha Bagdonavos dvaro žemės mokyklos įkūrimui. 1936 m. pastatytas medinis pastatas, pradėjo veikti Bagdonavos pradžios mokykla.
1951 m. mokykla reorganizuota į Bagdonavos septynmetę mokyklą, 1961 m. tapo Pryšmančių septynmetė mokykla, nuo 1963 m. Pryšmančių aštuonmetė mokykla. 1964 m. pastatytas mūrinis priestatas. 1986 m. Pryšmančių devynmetė mokykla.
Nuo 1995 m. Pryšmančių pagrindinė mokykla. 2005 m. renovuota mūrinė mokyklos dalis, 2006 m. pastatytas mūrinis priestatas, avarinio stovio medinė mokyklos dalis uždaryta.
Bernotų piliakalnis

Piliakalnis

Pailgą stačiašlaitę apie 12 m aukščio kalvą iš vakarų juosia ežeras, iš pietų ir pietvakarių – Girijos upelio slėnis, rytuose prieina dauba, šiaurėje-gretima aukštuma. Aikštelė pailga, 90 x 13–15 m dydžio. Jos šiauriniame krašte išlikęs apardytas kūgio pavidalo 3 m aukščio pylimas, už jo yra griovio liekanų. Aikštelėje ir šlaituose yra ryškus kultūrinis sluoksnis.
Į šiaurę nuo piliakalnio yra senovės gyvenvietės liekanų, apie 0,1 km į pietvakarius - Bernotų kapinynas.

Aplinkiniai piliakalniai

Laužiškio piliakalnis 21 kmAmbraziškių piliakalnis 27 km
Piliakiemių piliakalnis 19 kmDubingių piliakalnis 19 km
Sužionių piliakalnis 15 kmKernavės piliakalniai 32 km
Maišiagalos piliakalnis 18 kmPrienų piliakalnis (Švenčionys) 25 kmElniakampio piliakalnis 27 km
Mažosios Riešės piliakalnis 14 kmAvižienių piliakalnis 19 km
Vilniaus pilis 27 kmNemenčinės piliakalnis 12 km
Žarėnų Šv. vyskupo Stanislovo bažnyčia

Istorija

Žarėnuose bažnyčia greičiausiai statyta XVI a., kadangi Tarkvinijaus Pekulo vizitacijoje 1579 m. rašoma, kad Žarėnų bažnyčią aptarnavo Varnių klebonas M. Goslickis, ji buvo Varnių filija, pamokslai sakomi kas antrą sekmadienį. Ji XVI a. pabaigoje buvo apleista, neturėjo kunigo. 1626 m. įkurta parapija, jai skirta 30 valakų žemės, Lietuvos didysis kunigaikštis Zigmantas Vaza paskyrė bažnyčiai 30 valakų beneficiją. 1629 m. pastatyta medinė bažnyčia. Ji 1750 m. atstatyta. Nuo 1805 m. minima parapinė mokykla. Iki 1820 m. bažnyčiai pakeisti sienojai. Jai 1832 m. priklausė Vismaldų kaimas.
1911 m. klebono Juozapo Lomano rūpesčiu pastatyta nauja didelė, dvibokštė, medinė, miestelio panoramoje ryškiai dominuojanti bažnyčia. Ji lotyniško kryžiaus plano, trinavė, o grakščių proporcijų fasade iškilę aukšti tritarpsniai bokštai su lygiomis viršūnėmis ir aštuonkampėmis smailėmis. Bokštų sienas skaido siauri stačiakampiai, o bažnyčios – aukšti smailiaarkiai langai. Originaliai orientuota lentelių apkalimo kryptis ir faktūra išryškino fasado struktūrą. Statinys net imituoja neogotikines detales.
Aspartamas

Aspartamas (Slastilinas) E951 – dirbtinis saldiklis. Metilinis dipeptido eteris, susidedantis iš dviejų aminorūgščių: asparto rūgšties ir fenilalanino.

Istorija

Aspartamas buvo atrastas 1965 m. JAV chemiko Dž. Šatlerio (James M. Schlatter), dirbusio G. D. Searle & Company kompanijoje. Šatleris bandė sukurti priešopinį vaistą. Smalsiai lyžtelėjes savo pirštą išteptą susintetintu aspartamu, jis iš karto pajuto intensyvų saldų skonį.
Susintetinus aspartamą, buvo pradėti jo tyrimai sveikatai. Kai kurie tyrėjai nustatė, kad jis žiurkėms sukelia vėžį, todėl FDA (Food and Drug Administration) labai ilgai jo nepatvirtino kaip maisto priedo. Tik 1983 aspartamą buvo leista naudoti karbonizuotuose gėrimuose, o nuo 1996 jokie apribojimai JAV jam netaikomi.
1985 m. kontroversiškai vertinama JAV kompanija Monsanto nupirko G. D. Searle & Company, ir aspartamo gamyba buvo perkelta į dukterinę Monsanto kompaniją NutraSweet. 2000 m. gegužės 25 d. Monsanto pardavė NutraSweet J. W. Childs Equity Partners II L.P kompanijai. JAV registruotas aspartamo patentas baigėsi 1992, taigi ir daugelis kitų kompanijų (Ajinomoto, Merisant, Holland Sweetener Company) pradėjo šio saldiklio gamybą.

Savybės

Kaip ir baltymų, jo kaloringumas yra 4 kcal/g, tačiau dėl minimalių jo kiekių produkte, jo kaloringumas paprastai vertinamas kaip artimas nuliui. Lyginant su cukrumi, jo saldinamosios savybės pasireiškia lėčiau ir išlieka ilgiau. Aspartamas skyla 80 °C temperatūroje, todėl nenaudojamas termiškai apdorojamiems produktams saldinti.

Maisto priedas

Dirbtinis saldiklis – Europos Sąjungos maisto priedų sąraše žymimas E951.
Aspartamas yra maždaug 160-200 kartų saldesnis už cukrų, neturi kvapo, gerai tirpsta vandenyje.

Saugos klausimai

Patekęs į žmogaus organizmą aspartamas skyla į dvi aminorūgštis ir metanolį. Aminorūgštys yra baltymų sudedamosios dalys ir nėra pavojingos organizmui (jos netgi reikalingos). Metanolis (didesniais kiekiais) yra toksinė medžiaga, dėl ko buvo gąsdinama aspartamo žalingumu. Metanolis vėliau skyla į formaldehidą, o šis į skruzdžių rūgštį. Tačiau valgant aspartamu saldintus produktus metanolio išsiskiria žymiai mažiau, negu valgant tokius produktus kaip citrusiniai vaisiai, pomidorai ar jų sultys. 
Produktų, turinčių fenilalanino aminorūgštį, nerekomenduojama vartoti vaikams, turintiems polinkį į fenilketonuriją, todėl daugumoje šalių produktai, turintys aspartamo turi turėti įspėjimą „turi fenilalanino šaltinį“.
Yra manančių, kad aspartamas žalingas sveikatai. 1981 m. jo naudojimą nustatytomis dozėmis maisto produktuose, kaip nežalingą visuomenės sveikatai, patvirtino JAV Maisto ir vaistų administracija (FDA), 1994 m. aspartamo naudojimas patvirtintas visose ES valstybėsė Yra studijų, iškeliančių mintį, kad aspartamas gali padidinti priešlaikinio gimdymo, vėžio, kepenų cirozės, diabeto, išsėtinės sklerozės susirgimų riziką, kaip ir įrodinėjančių priešingai. Aspartamo saugumo patvirtinimai Europoje buvo atlikti kelis kartus. 2013 m. Europos Maisto saugumo organizacija EFSA dar kartą patvirtino, kad aspartamo vartojimas nepadidina susirgimų rizikos neviršijant 40 mg kūno masės kilogramui per dieną dozės.
1852 m. Prancūzijos Konstitucija

Priėmimo aplinkybės

Pagal 1848 m. konstituciją prezidentu išrinktas Liudvikas Bonapartas reikalavo pakeisti konstitucijos nuostatą, draudžiančią rinkti prezidentą daugiau nei vienai kadencijai. Nacionaliniam susirinkimui nesutinkant, prezidentas nepaisydamas draudimų jį paleido, o tai reiškė valstybės perversmą. Referendumu gavę piliečių sutikimą, Liudviko Bonaparto šalininkai parengė naują konstituciją, kuri faktiškai buvo patobulintas 1799 m. konstitucijos variantas. Lapkričio 21 d. oficialiai paskelbta imperija. Iki 1870 gegužės 21d. naujos konstitucijos, paskelbusios konstitucinę monarchiją, valstybė buvo valdoma autoritariniais metodais, imperatorius leido dekretus, valdė per ministrų kabinetą

Valstybinė santvarka

Formaliai Respublika, 1852 m. lapkričio 21 d. po plebiscito oficialiai atkurta atkurta imperija.

Įstatymų leidžiamoji valdžia

Vienų rūmų Įstatymų leidybos korpusas. Jis svarstydavo įstatymų projektus, kuriuos inicijuodavo prezidentas, o rengė Valstybės taryba. Kiekvienas įstatymų projektas prieš patvirtinamas prezidento patekdavo į atkurtą Senatą konstitucingumui tikrinti. Įstatymų leidžiamosios valdžios rinkimų tvarka: įstatymų leidybos korpusas renkamas visuotiniais rinkimais iš prezidento tvirtinamų kandidatų.

Vykdomoji valdžia

Prezidentas, jam pavaldūs ministrai, jis turi aukščiausią vykdomąją valdžią, įstatymų leidybos iniciatyvos ir leidybos teisę. Įstatymų vykdomosios valdžios rinkimas: konstitucija konkrečiai nurodo, kad „Prancūzijos valdymas 10 metų patikimas dabartiniam respublikos prezidentui Liudvikui Bonapartui“ (2 str.).

Senatas

Atkurtas Senatas, turėjęs prieš prezidentui skelbiant tikrinti įstatymų konstitucingumą (kaip ir 1799 m. Konstitucijoje).
7800° Fahrenheit

Apie albumą

Ant albumo viršelio matomas klasikinis aštuntojo dešimtmečio Bon Jovi logotipas, vėliau pasirodęs ir ant grupės „Slippery When Wet“ bei „New Jersey“ plokštelių.
Pasaulyje parduota maždaug 1 mln. „7800° Fahrenheit“ kopijų. Singlai „In and Out of Love“ ir „Only Lonely“ pateko į Billboard Hot 100 (tačiau nepasiekė TOP 40, kaip tai padarė debiutinis grupės singlas „Runaway“), iki pat šiol šias dainas retkarčiais groja JAV hard roko pobūdžio radijo stotys.
1998 m. albumas buvo perleistas iš naujo, kaip papildomas bonus takelis pridėtas dainos „In and Out of Love“ vaizdo klipas.
Per paskutiniuosius 20 metų, beveik nė viena „7800° Fahrenheit“ daina nebuvo grota grupės koncertuose, išskyrus kelis labai retus dainos „Tokyo Road“ atlikimus „New Jersey Syndicate Tour“ metu Japonijoje. 2010 m. sausio 21 d. oficialiame grupės tinklalapyje paskelbta, jog per koncertinį „The Circle“ turą, truksiantį 2010–2011 m., grupė pirmą kartą po 20 metų gyvai atliks keletą šio albumo dainų.
Budapesti MÁVAG SK

Istorija

Klubas įkurtas 1910 m. 1959 m. susijungė su kitu klubu.
Šrousberis

Istorija

Miestas įkurtas apie 800 m. Viduramžiais buvo svarbus prekybos vilna centras. Šrousberis pasižymi viduramžiška architektūra. Yra pilis, abatija.
Miestas kenčia nuo dažnų Severno upės potvynių.

Žymūs žmonės

Šrousberyje gimė žymus anglų gamtininkas Čarlzas Darvinas.
Merešlėnai

Istorija

Apie 1630 m. kaime buvo 19 totorių namų.
Jonas Andrašūnas

Biografija

1915 m. baigęs Naugardo realinę gimnaziją mobilizuotas į Rusijos imperijos kariuomenę. 1916 m. baigė Sankt Peterburgo karo mokyklą, vėliau Kaune – Aukštuosius karininkų kursus.
1919 m. Lietuvos kariuomenės savanoris. Tarnavo Panevėžio batalione ir ketvirtajame pėstininkų pulke, bataliono vadas. Nepriklausomybės kovų dalyvis. 1922 m. Vietinės brigados štabo viršininkas, vėliau Kauno karo komendanto padėjėjas. Kurį laiką buvo Telšių, Trakų, Panevėžio ir Klaipėdos karo komendantas, Šeštojo pėstininkų pulko vadas. 1938 m. pulkininkas.
1944 m. pasitraukė į Vokietiją. 1949 m. apsigyveno JAV.
Lietuvoje tapybą studijavo pas J. Vaitį, P. Tarabildą, E. Kulvietį. Viurcburge (Vokietija) mokėsi pas P. Kaupą, Č. Jonušą, V. Dobužinskį. Buvo JAV lietuvių bendruomenės, „Ramovės“, Dailiųjų menų klubo narys. 1994 m. grįžo į Lietuvą.
Arvydas Avulis

Biografija

Avulis baigė tuometinį Vilniaus inžinerinį statybos institutą, įgijo miestų statybos inžinieriaus specialybę. Studijų metu buvo sportinio turizmo draugijos nariu, užsiiminėjo alpinizmu. Dabar mėgsta ekstremalų turizmą ir ekstremalų sportą, buvo Antarktidoje, užsiima jėgos aitvarų sportu, taip pat golfu.
Nuo 1991 m. pradėjo verstis verslu, teko ne kartą keisti verslo pobūdį. 1995 m. pradėjo vystyti nekilnojamąjį turtą.
A. Avulis yra vieno didesnių koncernų Lietuvoje AB „Hanner“ vadovas, valdybos pirmininkas ir pagrindinis akcininkas. Taip pat eina pareigas įvairių Lietuvos bendrovių valdybose. AB „Hanner“ veikia Lietuvoje, Latvijoje, Rumunijoje, Rusijoje, Baltarusijoje ir Ukrainoje, vysto gyvenamosios ir komercinės paskirties nekilnojamojo turto projektus. Bendrovės „Hanner“ apyvarta siekia €5 mln.
Vienas žymesnių bendrovės „Hanner“ statinių – prekybos centras „Europa“.
2011 m. jo turo vertė siekė €100 mln.
Jonas Liaučius

Biografija

1954–1962 m. mokėsi Laižuvos septynmetėje mokykloje, 1965 m. baigė Mažeikių vidurinę mokyklą, 1969–1974 m. studijavo Vilniaus universiteto Teisės fakultete.
1965–1966 m. miškų ūkio darbininkas, spirito krakmolo fabriko darbininkas Latvijoje, 1966–1968 m. tarnavo tarybinėje armijoje, 1968–1969 m. mokytojas Mažeikių rajone, 1970–1974 m. Vilniaus priešgaisrinės apsaugos dalinio ugniagesys, 1974–1978 m. socialinės apsaugos ministro padėjėjas juriskonsultas. 1978–1990 m. advokatas Panevėžyje, 1990–1992 m. Lietuvos Respublikos Aukščiausiosios Tarybos deputatas, Nepriklausomos valstybės atkūrimo akto signataras, Krašto apsaugos komisijos pirmininkas. 1992–1998 m. advokatas Panevėžyje. 1998–1999 m. Klaipėdos apylinkės teismo teisėjas, 1999–2004 m. Valstybės kontrolierius. Nuo 2005 m. advokatas Vilniuje.
Nuo 1988 m. liepos mėn. Lietuvos Persitvarkymo Sąjūdžio Panevėžio iniciatyvinės grupės narys, Panevėžio tarybos pirmininko pavaduotojas. Nuo 1994 m. Lietuvos socialdemokratų partijos narys, 1996–1999 m. Panevėžio skyriaus pirmininkas, LSDP tarybos narys.
1995-1997 m. ir 1997–2000 m. Panevėžio miesto savivaldybės tarybos narys.
Antro rango valstybės saugumo komisaras

Antro rango valstybės saugumo komisaras (rus. Комиссар государственной безопасности 2-го ранга) – specialusis TSRS valstybės saugumo organų aukščiausiųjų pareigūnų laipsnis, atitikęs Raudonosios Armijos antro rango komandarmą (vėliau – generolą pulkininką).
Įvestas TSRS CVK ir TSRS LKT 1935 m. spalio 7 d. nutarimu, panaikintas 1945 m. liepos 6 d. TSRS Aukščiausiosios Tarybos Prezidiumo įsaku.
Skagerakas

Skagerakas (dan. Skagerrak) – sąsiauris tarp Skandinavijos ir Jutlandijos pusiasalių. Skagerakas – vienas iš sąsiaurių jungiančių Šiaurės jūrą su Baltijos jūra.

Geografija

Ilgis 240 km, plotis 80–140 km. Gilėja link Norvegijos pakrantės, kur Norvegijos povandeniniame lovyje gylis siekia 700 m, pietuose yra daug seklumų. Paviršinė srovė (2–4 km/h) teka į vakarus, giluminė – į rytus. Didžiausi uostai prie sąsiaurio: Oslas, Kristiansandas, Arendalis (Norvegija).
Prostaglandinai

Prostaglandinai – hormonai, biologiškai labai aktyvūs junginiai, kurių esama ne tik žmogaus, bet ir kitų gyvūnų organizme bei augaluose. Iš pradžių buvo manoma, kad juos gamina tik prostata, dėl to buvo parinktas toks jų pavadinimas. Yra apie 20 natūralių prostaglandinų. Ypač daug jų yra spermoje ir vaisiaus vandenyse, gimdos endometriume (gleivinėje), galvos ir nugaros smegenyse, skydliaukėje; maži kiekiai yra riebaliniame audinyje, antinksčiuose, kiaušidėse, skrandyje, žarnyne ir kt. Prostaglandinų koncentracija labai padidėja artėjant ovuliacijai, o mėnesinių metu jie pasiekia maksimumą gimdos gleivinėje. Be to, kai kurių prostaglandinų koncentracija padidėja progesterono sekrecijos metu, bet sumažėja pirmojoje moters ciklo fazėje. Per didelė arba per maža jų koncentracija gali sukelti kai kuriuos mėnesinių sutrikimus arba nevaisingumą.

Funkcija

Pagrindinis prostaglandinų biologinis poveikis – jie skatina lygiųjų raumenų susitraukimus, ypač gimdos ir kiaušintakių. Jie taip pat dalyvauja įvairiose dauginimosi sistemos grandyse, turi įtakos spermatozoidų judrumui bei kiaušialąstės judėjimui kiaušintakiu. Prostaglandinų stoka yra susijusi su nepakankamais raumenų susitraukimais gimdymo metu, per ilgu nėštumu, o perteklius gali sąlygoti savaiminį persileidimą ir per ankstyvą gimdymą. Todėl šie hormonai yra naudojami akušerijoje siekiant optimizuoti su gimdymu susijusius procesus.
Bilirubinas

Bilirubinas – geltonai rudos spalvos hemoproteinų (daugiausia - hemoglobino) prostetinės hemo grupės skilimo produktas. Hemas susijungęs su globulininiu baltymu sudaro eritrocitų hemoglobiną ir dalyvauja deguonies bei anglies dioksido apykaitoje tarp plaučių ir kitų audinių.
Bilirubinas yra sudarytas iš atviros tetrapirolo grandinės, o hemas sudaro tetrapirolinį žiedą, vadinamą porfirinu. Bilirubinas panašus į dumblių išskiriamą pigmentą fikobiliną ir į augalų pigmentą fitochromą, naudojamus šviesos energijai fiksuoti. Visi pigmentai yra atviros grandinės tetrapirolai. Bilirubinas, absorbavęs šviesos kvantą, keičia savo konformaciją ir tampa žymiai tirpesniu vandenyje. Ši jo savybė naudojama fototerapiniame gelta sergančių naujagimių gydyme.
Bruklino Nets

Istorija

1967 m. komandą Niujorke įkūrė transporto magnatas Arthur Brown. 1967-68 m. komanda žaidė Niujorko „Americans“ pavadinimu. Neradęs tinkamų salygų varžybų vietai rengti komandos vadovas nusprendė perkelti komandą į Naująjį Džersį. Persikėlę į Džersį jie išsaugojo „Americans“ vardą ir po dviejų sezonų šiame mieste 1977 metais pakeitė savo pavadinimą į „Nets“.
Giancarlo Giannini

Biografija

Yra baigęs dramos akademiją Romoje ir vaidina kine nuo 1965 m. 1977 m. buvo nominuotas Oskarui kaip geriausias aktorius už vaidmenį filme „Pasqualino Settebellezze“. Tuo metu tai buvo naujas reiškinys, nes filmas buvo pastatytas ne anglų, o italų kalba.
1974 m. atliko pagrindinį vaidmenį filme „Travolti da un insolito destino nell’azzurro mare d’agosto“. 2002 m. Guy Ritchie nufilmavo šios juostos perdirbinį „Swept Away“, kuriame vaidino Madonna, o G. Giancarlo sūnus Adriano Giannini atliko tą patį vaidmenį, kaip ir tėvas.
Giancarlo sukūrė ne vieną įsimintiną vaidmenį ne tik gimtinėje, bet ir JAV: inspektoriaus Pazio personažą filme „Hanibalas“, Renė Matis dviejuose bondiados juostose „Kazino Royale“ ir „Paguodos kvantas“.
Be vaidybos, Giancarlo dažnai dubliuoja filmus ir yra itališkai įgarsinęs tokius aktorius kaip Jack Nicholson, Al Pacino, Michael Douglas, Gérard Depardieu, Dustin Hoffman ir Ryan O‘Neal.
Venecija

Pavadinimo kilmė

V a. pr. m. e. Adrijos jūros pakrantes užėmė ilyrų gentis venetai. Senovės romėnai pavadino šią teritoriją venetų vardu, o kai 451 m. iš žvejų kaimelių čia susikūrė miestas, jam ir teko vardas Venetia.

Susisiekimas

Venecija žymi visame pasaulyje dėl savo kanalų. Ji pastatyta ant žemų, dumblinų Adrijos jūros vandenų, kurie reguliariai patvinsta. 
Miestas turi 118 salelių ir apie 150 kanalų. Salos, ant kurių stovi miestas, yra sujungtos apie 400 tiltais. Senamiestyje tiltai naudojami kaip keliai, o visas transportas yra ant vandens arba ant kojų. 
XIX a. Venecijoje pastatyta geležinkelio stotis. Venecija yra didžiausias Europos miestas, kuris pasižymi mažiausiu automobilių skaičiumi.
Klasikinė Venecijos valtis yra gondola. Tačiau šiuo metu gondolomis naudojasi tik turistai arba gyventojai vestuvių ar kitų švenčių proga. Neatsiejama Venecijos dalis gondolos tapo nuo XI amžiaus. Grakštaus korpuso, plokščiadugnis laivelis labai tinka plaukioti siaurais kanalais, o nežymus pirmagalio išlenkimas atsveria irkluotojo jėgą ir neleidžia gondolai sukinėtis ratais. 1562 m. buvo paskelbtas nutarimas, reikalaujantis visas gondolas dažyti juodai, kad gyventojai liautųsi demonstravę savo turtingumą. Ypatingomis progomis jos puošiamos gėlėmis.
Dauguma venecijiečių naudojasi vandens autobusais (itališkai vaporetti), kurie reguliariai plaukioja po miesto kanalus ir salas. Mieste taip pat yra labai daug privačių valtelių.
Šalia miesto yra Marko Polo oro uostas.
NK MIK CM Celje

Istorija

Klubo ištakos siekia 1919 m. Šaliai tapus nepriklausoma valstybe, nuo 1991 m. dalyvauja elitinio diviziono kovose.
Du kartus tapo vicečempionais.
Joachim Wenzel

Joachim Wenzel (1940 m. birželio 23 d. Stettine – 2009 m. rugpjūčio 29 d. Vokietija) – vokiečių teisininkas, teisėjas, Vokietijos AT (Bundesgerichtshof) vicepirmininkas.

Biografija

1969 m. baigė teisę, advokatas (Offenbach am Main), nuo 1971 m Hesseno justicijos tarnybos tarnautojas, Frankfurto prie Maino žemės teismo teisėjas, nuo 1988 m. Vokietijos Aukščiausiojo Teismo teisėjas, nuo 2002 m. viceprezidentas.
Vedęs; turėjo 2 vaikus.
Palenkės Januvo dekanatas

Palenkės Januvo dekanatas (lenk. Dekanat Janów Podlaski) - tai vienas iš 25 katalikų, Sedlcų vyskupijos dekanatų.
Medou Leikas

Istorija

Vieni pirmųjų gyventojų čia kūrėsi 1799 m., 1873 m. Hadsono įlankos bendrovė čia įsteigė savo tašką (verstasi prekyba žvėrelių kailiais).
1936 m. suteiktas miesto statusas.
Merečovščizna

Istorija

Merečovščizna stovėjo Lietuvos Didžiosios Kunigaikštystės (LDK) Bresto vaivadijoje. XVIII a. pirmojoje pusėje priklausė Sapiegoms. Iš Sapiegų šeimos palivarką išnuomojo Liudvikas Kosciuška (1700–1758). Skirtingų šaltinių duomenimis, tuo laiku dvaro sodyboje namas jau stovėjo arba apie 1720 m. buvo pastatytas paties L. Kosciuškos. 1746 m. čia gimė Tadas Kosciuška. Po L. Kosciuškos mirties jo našlė Tekla Ratomska sodybą pardavė Kosavos savininkui Jonui Flemingui. 
Nepakitęs Kosciukų namas išgyveno Pirmąjį pasaulinį karą, tačiau rūmai buvo išplėšti. Prie Lenkijos valdžios, 1936 m. buvo įkurtas muziejus, o kambaryje, kuriame, kaip manoma, gimė T. Kosciuška, buvo įrengta memorialinė plokštė su įrašytais gimimo ir gyvenimo veiklos etapais. Merečovščizna buvo T. Kosciuškos atminimo vieta iki 1939 m. TSRS agresijos prieš Lenkiją. Per Antrąjį pasaulinį karą, 1942 m., žymųjį sodybos namą su dviaukščiu stogu sudegino sovietiniai partizanai. 1942 m. rugpjūčio 25 d. palivarke, šalia Kosavos rūmų, sušaudyti vietos žydai.
Kosciuškų namas išliko dailininkų Mykolo Kulešos ir Napoleono Ordos piešiniuose. 1996 m. JAV buvo įsteigtas Kosciuškų sodybos atkūrimo komitetas. 1999 m. palivarke atidengtas atminimo akmuo. Su Bresto srities valdžios parama 2004 m. namai buvo atstatyti.